На основу овлашћења Наставно-научног већа од 26.04. 2017 године, Комисија за израду Предлога измена и допуна Правилника о начину и поступку стицања звања и заснивању радног односа наставника и сарадника факултета ветеринарске медицине утврдила је пречишћени текст Правилника о начину и поступку стицања звања и заснивању радног односа наставника и сарадника факултета ветеринарске медицине.

Пречишћени текст садржи основни текст Правилника оначину и поступку стицања

звања и заснивању радног односа наставника и сарадника факултета ветеринарске медицине број 01-477 од 22.10.2008.године и измене и допуне Правилника бр. 01-370 од 26.04.2017.године.

С А Д Р Ж А Ј

1. ОПШТЕ ОДРЕДБЕ
2. ЗВАЊА НАСТАВНИКА И САРАДНИКА

ФАКУЛТЕТА ВЕТЕРИНАРСКЕ МЕДИЦИНЕ

1. ПОСТУПАК ИЗБОРА У ЗВАЊЕ И

ЗАСНИВАЊЕ РАДНОГ ОДНОСА

1. ПРАВА И ОБАВЕЗЕ НАСТАВНИКА И САРАДНИКА
2. ОБАВЉАЊЕ ПОСЛОВА НАСТАВНИКА И САРАДНИКА

ВАН РАДНОГ ОДНОСА

1. ПЛАЋЕНО ОДСУСТВО РАДИ СТРУЧНОГ И

НАУЧНОГ УСАВРШАВАЊА

1. МИРОВАЊЕ ИЗБОРНОГ ПЕРИОДА И РАДНОГ ОДНОСА
2. ПРЕСТАНАК РАДНОГ ОДНОСА НАСТАВНИКА

**ПРАВИЛНИК**

**О НАЧИНУ И ПОСТУПКУ СТИЦАЊА ЗВАЊА И ЗАСНИВАЊУ РАДНОГ ОДНОСА НАСТАВНИКА И САРАДНИКА ФАКУЛТЕТА ВЕТЕРИНАРСКЕ МЕДИЦИНЕ**

I. ОПШТЕ ОДРЕДБЕ

**Члан 1.**

Овим Правилником уређују се услови, начин и поступак стицања звања наставника и сарадника, услови, начин и поступак заснивања радног односа наставника и сарадника на Факултету ветеринарске медицине (у даљем тексту: Факултет), рад на другим високошколским установама, мировање изборног периода и радног односа и престанак радног односа наставника и сарадника.

II. ЗВАЊА НАСТАВНИКА И САРАДНИКА

**Члан 2.**

Звања наставника на Факултету су: доцент, ванредни професор и редовни професор.

Звања наставника страног језика су: предавач и виши предавач.

Звања сарадника су: сарадник у настави и асистент.

**Члан 3.**

Наставници и сарадници стичу звање и заснивају радни однос у следећем трајању:

* редовни професор на неодређено време,
* ванреди професор, доцент и виши предавач на 5 година,
* предавач страног језика на 4 године,
* асистент на 3 године, са могућношћу продужења са још 3 године и
* сарадник у настави на годину дана, са могућношћу продужења за још годину дана.

III. ПОСТУПАК ИЗБОРА У ЗВАЊЕ И ЗАСНИВАЊЕ РАДНОГ ОДНОСА

**Члан 4.**

Факултет расписује конкурс за избор у звање наставника и сарадника и заснивање радног односа полазећи од потреба да се наставни процес организује наквалитетан, рационалан и ефикасан начин.

Одлуку о расписивању Конкурса о избору наставника и сарадника доноси Декан на предлог већа Катедре.

Наставник се бира у звање за ужу научну област, утврђену Статутом Факултета, и по правилу заснива радни однос са пуним радним временом.

**Члан 5.**

Конкурс се објављује у средствима јавног информисања и на Web страници Факултета и Универзитета.

Конкурс садржи опште и посебне услове које кандидати треба да испуне: ужу научну област за коју се бира, назнаку да ли се радни однос заснива са пуним или непуним радним временом, рок за пријављивање и списак докумената која кандидати прилажу као доказ да испуњавају услове.

**Члан 6.**

 Избор у звање и заснивање радног односа наставника обавља се на основу Конкурса, најкасније у року од 6 месеци од дана објављивања конкурса, и покреће се шест месеци пре истека изборног периода кандидата.

 Избор у звање и заснивање радног односа сарадника обавља се на основу конкурса, најкасније у року од три месеца од дана објављивања конкурса, и покреће се три месеца пре истека изборног периода кандидата.

**Члан 7.**

 Изборно веће Факултета именује на предлог катедре, Комисију за припрему извештаја о пријављеним кандидатима (у даљем тексту: Комисија).

 Комисија из става 1. овог члана састоји се најмање од три наставника из научне области у оквиру образовно научних поља медицинских наука за коју се кандидат бира или из сродних научних области у оквиру образовно-научних поља природно-матемачких , техничко-технолошких наука или друштвено-хуманистичких наука , од којих најмање један није у радном односу на Факултету.

 Наставник у пензији може бити члан Комисије и тада има статус члана који није у радном односу на Факултету.

 Чланови Комисије су у истом или вишем звању од звања у које се кандидат бира.

**Члан 8.**

 Комисија доставља извештај о пријављеним кандидатима Изборном већу са предлогом за избор у звање у року од 60 дана од дана истека рока за пријављивање кандидата на конкурс.

 Извештај садржи: биографске податке, преглед стручних и научних радова, податке о научном раду, преглед и мишљење о досадашњем научном раду, признања, напредовање за професионални рад, мишљење о испуњености услова за избор у звање сваког кандидата појединачно, у одређено звање са образложењем и потписе чланова комисије.

 Члан комисије који не жели да потпише реферат, дужан је да у писаној форми изнесе образложење односно наведе разлоге због којих не жели да потпише реферат.

**Члан 9.**

Ако Комисија не припреми извештај и предлог у року из става 1. члана 8. образује се нова Комисија, а чланови Комисије подлежу дисциплинској одговорности.

**Члан 10.**

 Извештај Комисије ставља се на увид јавности у Арахиви Факултета и на Web страници Факултета, најмање 30 дана пре доношења одлуке о избору.

**Члан 11.**

Изборно веће разматра извештај и доноси одлуку о утврђивању предлога за избор наставника у одређено звање и одлуку о избору сарадника у звање.

**Члан 12.**

Ако Комисија не предлаже ни једног од пријављених кандидата и Изборно веће усвоји такав извештај Декан расписује нови конкурс, ако је присутно најмање две трећине чланова који имају право да одлучују.

Одлуку о утврђивању предлога за избор у звање наставника доносе чланови Изборног већа из реда наставника у истом или вишем звању, а одлуку о избору у звање сарадника сви чланови Изборног већа.

Одлука о утврђивању предлога за избор у звање наставника као и одлука о избору сарадника доноси се већином гласова укупног броја чланова Изборног већа који имају право да одлучују.

У поступку избора наставника и сарадника студенти дају мишљење о њиховом педагошком раду у складу са чланом 136. став 5. Статута Факултета.

Приликом избора наставника и сарадника на нематичном факултету извештај комисије се претходно доставља матичном факултету ради прибављања мишљења.

**Члан 13.**

Ако Изборно веће не изабере наставника односно сарадника по расписаном конкурсу, Декан факултета је дужан да распише нови конкурс.

**Члан 14.**

Факултет доставља Универзитету захтев за избор у звање наставника на обрасцу који је саставни део Правилника о начину и поступку стицања звања и заснивања радног односа наставника Универзитета у Београду.

Уз захтев из става 1 овог члана, прилаже се:

1. одлука Изборног већа о утврђивању предлога за избор у звање наставника;
2. извештај Комисије о пријављеним кандидатима и сажетак на прописаном обрасцу;
3. примедбе на извештај Комисије у току стављања извештаја на увид јавности, ако је таквих примедби било и
4. потврда МУП-а у смислу члана 62. став 4. Закона о високом образовању.

Ако се предлаже избор у звање наставника на нематичном факултету, поред прилога из става 2. овбог члана, доставља се и мишљење матичног факултета.

Акте из става 2. овог члана Факултет доставља и путем електронске поште.

**Члан 15.**

 Одлуку о избору у звање доцента и ванредног професора доноси Стручно веће Универзитета.

 Одлуку о избору у звање редовног професора доноси Сенат Универзитета уз претходно мишљење надлежног стручног већа.

**Члан 16.**

 Са лицем изабраним у звање наставника и сарадника Декан закључује Уговор о раду са пуним радним временом у складу са Законом о високом образовању, Законом о раду и општим актима Факултета ветеринарске медицине.

IV. ПРАВА И ОБАВЕЗЕ НАСТАВНИКА И САРАДНИКА

**Члан 17.**

 Права и обавезе наставника и сарадника утврђене су Законом, Статутом Факултета и општим актима Факултета.

**Члан 18.**

 Обавезе наставника су нарочито:

1. припрема и извођење наставе, односно других облика рада утврђеним студијским програмом, из области за коју је изабран у звање,
2. рад на изради и осавремењивању наставних планова и студијског програма који се остварује на факултету,
3. праћење и примена новина у области наставних метода,
4. припрема и обављање испита,
5. консултације са студентима и континуирано праћење и вредновање њиховог рада кроз наставу,
6. организовање и остваривање појединачног и заједничког стручног рада са студентима,
7. менторство у изради завршног рада,
8. остваривање наставе на студијама стручног усавршавања,
9. иновација у настави,
10. активно учешће у раду Катедре, Наставног већа и других стручних органа и комисија Факултета,
11. стално стручно и научно усавршавање,
12. праћење домаће и стране литературе,
13. писање уџбеника, приручника, скрипти и друге литературе за потребе студената,
14. објављивање научних и стручних радова,
15. учествовање у раду на научно-истраживачким и стручним пројектима,
16. прибављање претходног одобрења стручног органа Факултета у случају намере да закључи узговор о радном ангажовању на другој високошколској установи (спречавање сукоба интереса),
17. сарадња са Деканом Факултета, наставницима и сарадницима у току остваривања свих облика наставе.

**Члан 19.**

 Обавезе сарадника су нарочито:

1. припрема и извођење облика наставе, осим предавања и испита,
2. остваривање облика наставе на студијама за остваривање програма стручног образовања и усавршавања,
3. стално стручно и научно усавршавање,
4. учествовање у раду Катедре, Наставно-научног већа и других стручних органа и комисија Факултета,
5. праћење домаће и стране литературе,
6. писање приручника, скрипти и друге литературе за потребе студената,
7. објављивање научних, стручних радова,
8. учествовање у раду на научно-истраживачким и стручним пројектима,
9. сарадња са Деканом, наставницима и сарадницима у току остваривања свих облика наставе.

V.ОБАВЉАЊЕ ПОСЛОВА НАСТАВНИКА И САРАДНИКА ВАН РАДНОГ ОДНОСА

**Члан 20.**

 Наставни рад наставника и сарадника Факултета изван Факултета, не може бити у сукобу са интересима матичног факултета. Сукоб с интересима Факултета настаје ако наставник односно сарадник намерава да се допунски радно ангажује на конкурентској високошколској установи. Листу конкурентских високошколских установа утврђује Универзитет на предлог високошколских установа у свом саставу. Високошколска установа је конкурентска ако реализује акредитовани студијски програм којим се стиче звање које се може стећи на студијском програму који се реализује на Факултету.

 Ради спречавања сукоба интереса, наставник односно сарадник може се радно ангажовати на другој високошколској установи само уз претходну сагласност Наставно-научног већа Факултета у коме има заснован радни однос.

 Ако се наставник радно ангажује супротно одредбама става 2. овог члана и одредбама Правилника о давању сагласности за рад наставника и сарадника Универзитета у Београду у другој високошколској установи, нарушава интересе Факултета и чини повреду радне обавезе својом кривицом, због које може добити отказ уговора о раду или бити приморан да накнади штету, ускладу са општим актом Факултета или уговором о раду.

**Члан 21.**

 Наставник, односно сарадник, који је засновао радни однос са пуним радним временом на Факултету може добити сагласност за рад у другој високошколској установи и то из једног наставног предмета у једном семестру, по основу уговора о привременим и повременим пословима или уговора о делу или допунском раду и то до 1/3 радног времена.

 Наставни, односно сарадник Факултета који је засновао радни однос на Факултету, са краћим радним временом од пуног радног времена, може добити одобрење за рад у другој високошколској установи закључивањем уговора о раду до пуног радног времена.

**Члан 22.**

Захтев за давање сагласности за рад у другој високошколској установи подноси наставник или сарадник Наставно-научном већу.

 Уз захтев наставник односно сарадник прилаже и сагласност Већа катедре.

 Уз захтев из става 1. овог члана, наставник односно сарадник подноси и одлуку високошколске установе којом се исказује потреба за његовим радом.

 О захтеву из става 1. овог члана, одлучује Наставно-научно веће.

**Члан 23.**

 Наставник односно сарадник не може изводити наставу и обављати друге послове у другој високошколској установи у току радног времена на Факултету.

**Члан 24.**

 Изборно веће Факултета може без расписивања конкурса да ангажује наставника из друге високошколске установе ван територије Републике Србије, у звању гостујућег професора.

 Са лицем из става 1. овог члана, Декан Факултета закључује уговор о ангажовању за извођење наставе - уговор о ауторском делу.

VI. ПЛАЋЕНО ОДСУСТВО РАДИ СТРУЧНОГ И НАУЧНОГ УСАВРШАВАЊА

**Члан 25.**

 Наставнику, после 5 година проведених у настави на Факултету, Декан на предлог Наставно-научног већа може одобрити плаћено одсуство у трајању до једне школске године ради стручног, научног усавршавања, под условом да је усавршавање од значаја за Факултет и унапређење наставног процеса.

VII. МИРОВАЊЕ ИЗБОРНОГ ПЕРИОДА И РАДНОГ ОДНОСА

**Члан 26.**

 Наставнику и сараднику у настави који се налази на одслужењу војног рока, породиљском одсуству, одсуству са рада ради неге детета, одсуства са рада ради посебне неге детета или друге особе или боловању дужем од шест месеци, изборни период и радни однос се продужава за то време.

 О мировању изборног периода и радног односа из става 1. овог члана у сваком конкретном случају на предлог Наставно-научног већа одлучује Декан Факултета.

 За време док је наставник, односно сарадник на боловању, одсуство или обавља јавну функцију Декан је дужан да обезбеди несметано извођење наставе и одржавање испита.

VIII. ПРЕСТАНАК РАДНОГ ОДНОСА НАСТАВНИКА

**Члан 27.**

Наставнику престаје радни однос на крају школске године у којој је навршио 65 година живота и најмање 15 година радног стажа осигурања.

Сенат Универзитета може редовном професору продужити радни однос до две школске године због недостатка одговарајућег кадра из области за коју је наставник биран у звање, доношењем посебног решења. Предлог за продужетак радног односа редовном професору који у одговарајућој школској години навршава 65 година живота за ужу научну област за коју је кандидат изабран приликом избора у звање редовног професора, даје Веће катедре. Наставно-научно веће утврђује предлог одлуке о продужењу радног односа најкасније до 30. јуна школске године у којој кандидат за продужетак радног односа навршава 65 година живота у складу с условима утврђеним у Статуту Универзитета и Статуту Факултета.

Наставник коме је престао радни однос због одласка у пензију задржава звање које је имао у тренутку пензионисања.

На основу одлуке Наставно-научног већа наставник из става 3. овог члана може задржати преузете обавезе на дипломским академским и докторским студијама као ментор или члан комисије у поступку израде и одбране завршних радова, односно дисертација на тим студијама, највише две године, од одласка у пензију.

**Члан 28.**

Измене и допуне овог Правилника врши се на начин и по поступку утврђеном за његово доношење.

**Члан 29.**

Овај Правилник ступа на снагу на дан усвајања од стране Наставно-научног већа Факултета.

Београд, 26.04.2017.

 Председник

 Наставно-научног већа

 Декан

 Факултета ветеринарске медицине

 Проф.др Владо Теодоровић